Fant mistenkte voldtektsmenn på videoovervåkning
Det bekrefter politioverbetjent Kari-Janne Lid, som leder avsnitt for seksualforbrytelser i Oslo-politiet overfor VG. - Vi har gått gjennom videoovervåkning, og har funnet noen bilder som viser personene. Vi forsøker først med en intern identifikasjon i politiet, og hvis ikke det gir resultater vurderer vi å gå offentlig ut med bilder, sier Lid.Det var ved 06-tiden søndag morgen at en kvinne i 20-årene kom inn på Sentrum politistasjon i Oslo og fortalte at hun var voldtatt i parkeringshuset under Grønland Torg.Tidligere på kvelden skal hun ha blitt kjent med fire menn og én kvinne på Oslo S. Da togstasjonen stengte gikk de videre gjennom Storgata, Brugata, Vaterland og videre inn i parkeringshuset gjennom personinngangen i Smalgangen. Det er på denne gåturen at personene er blitt fanget opp av kameraer. Kvinnen som ble voldtatt er norsk. Hun har opplyst til politiet at alle mennene var i 20-årene og av en annen etnisk opprinnelse. Den andre kvinnen, som var sammen med mennene, hadde nordisk utseende. Lid sier at de foreløpig ikke har fått tips som har kunnet belyse saken, men at de ønsker dette. Politiet har tidligere gått ut og bedt personer som har vært i parkeringshuset mellom klokken 04 og 06 den aktuelle natten om å melde seg.Oslo-politiet etterforsker også en annen sak som kan være en voldtekt. Natt til mandag ble en kvinne i 20-årene funnet bevisstløs på asfalten i Breigata - også det i bydelen Grønland. Ifølge Kriminalvakta ble hun funnet ved avrevne klær. - Vi holder alle muligheter åpne i denne saken. Det kan være alt fra en fallulykke til et overfall, sier Lid til VG. Den svært forslåtte kvinnen er innlagt på sykehus, og ble i går kveld avhørt. - Avhøret av henne og andre vitner har gjort at vi kan skjære inn tidsrammen fra 03.40 til 04.20 da hun ble funnet av en vekter. Hun har blackout i dette tidsrommet, og vet ikke hva som har ført til at hun er bevisstløs, sier Lid, og legger til at dette ikke er unaturlig dersom hun er blitt overfalt.Kvinnen pådro seg en alvorlig hjernerystelse som følge av hendelsen. Før hun ble funnet gikk hun fra Storgata, gjennom Hausmanngate og inn i Breigata. - Hvis noen har beveget seg i dette området innenfor denne tidsrammen er vi svært interessert i å komme i kontakt med vedkommende, sier Lid. Kvinnen var ikledd en kort kjole og en «oversized» brun skinnjakke. Politiet har tidligere sagt at de ikke mener de to sakene har noe med hverandre å gjøre.
I dag ble det sendt ut en intern politietterlysning av flere menn som er anmeldt for voldtekt av en kvinne i 20-årene i et parkeringshus i Oslo.